Мікалай нарадзіўся ў 1919 годзе ў сялянскай сям’і ў вёсцы Верамеева (Лажані) Гарадоцкага раёна. Ён стаў першым з сямі дзяцей Максіма і Ганны Дарафеевых. Верхавод моладзі, надзея сям’і, вельмі разумны, вялікі аматар рыбнай лоўлі – такім застаўся ён у памяці бацькоў. У 1937 годзе хлопец паступіў у Гарадоцкі тэхнікум механізацыі сельскай гаспадаркі. У 1939-м яго прызвалі ў армію: трапіў у танкавую часць ля Ваўкавыска. Пасля ўз’яднання з Заходняй Беларуссю ў рэгіён перакідвалі розныя злучэнні. Дамоў, на Гарадоччыну, рэгулярна ішлі лісты. У чорныя чэрвеньскія дні 1941 года паштовая сувязь перарвалася. Ужо пасля вызвалення сям’я атрымала паведамленне, што малодшы сяржант Мікалай Дарафееў прапаў без вестак 29 верасня 1944 года...